राजनाथ से बातचीत के बाद कहा- इलाके को आजाद और सुरक्षित रखना मकसद
US Defence Minister Lloyd Austin India Visit Update - अमेरिका के डिफेंस सेक्रेटरी लॉयड ऑस्टिन दो दिन के दौरे पर रविवार को भारत पहुंचे हैं। वो सोमवार को  रक्षा मंत्री राजनाथ सिंह से  डिफेंस प्रोजेक्टस पर मुलाकात करेंगे।
अमेरिका के डिफेंस सेक्रेटरी लॉयड ऑस्टिन ने भारत दौरे पर चीन के आरोपों पर पलटवार किया है। चीन ने कहा था कि अमेरिका इंडो-पैसिफिक में नाटो बनाने की तैयारी कर रहा है। इस पर लॉयड ऑस्टिन ने कहा हम ऐसी कोई कोशिश नहीं कर रहे हैं। हमारा मकसद सिर्फ इंडो-पैसिफिक को व्यापार के लिए आजाद रखना और इसकी सुरक्षा के लिए अपने जैसे विचार वाले देशों के साथ काम करना है।
इससे पहले रविवार को भारत पहुंचे लॉयड ऑस्टिन ने रक्षा मंत्री राजनाथ सिंह से मुलाकात की थी। सोमवार को उन्हें तीनों सेनाओं ने गार्ड ऑफ ऑनर दिया गया है। राजनाथ सिंह ने लॉयड ऑस्टिन के साथ द्विपक्षीय बैठक के बाद बताया कि दोनों देशों में डिफेंस क्षेत्र में साझेदारी बढ़ाने पर चर्चा हुई।
PM मोदी के अमेरिका दौरे पर लॉन्च होगा INDUS-X
लॉयड ऑस्टिन ने राजनाथ सिंह के बातचीत के बाद बताया कि दोनों देशों के बीच डिफेंस पार्टनरशिप को मजबूत करने के लिए एक नई पहल की जा रही है। इसे INDUS-X कहा गया है। इसकी शुरूआत पीएम मोदी अमेरिका दौरे के वक्त करेंगे। वहीं, राजनाथ सिंह बताया कि दोनों देशों के बीच नई तकनीकें साझा करने, नए सिस्टम डेवलेप करने के लिए एक रोडमैप बनाया जाएगा।
लॉयड ऑस्टिन के भारत दौरे को लेकर पेंटागन ने बयान जारी किया था। जिसमें बताया गया था कि इस दौरे से दोनों देशों के बीच डिफेंस पार्टनरशिप मजबूत होगी। दोनों नेता इंडो-पैसिफिक और LAC पर चीन की बढ़ती दखलअंदाजी पर भी चर्चा करेंगे।
लॉयड ऑस्टिन का ये दौरा PM मोदी के अमेरिका दौरे से 15 दिन पहले हो रहा है। ये लॉयड ऑस्टिन का दूसरा भारत दौरा है। इससे पहले वो 2021 में भारत आए थे। पिछले कुछ सालों में दोनों देशों के बीच स्ट्रैटेजिक और डिफेंस पार्टनरशिप मजबूत हुई है।
जानें क्या है MQ-9B ड्रोन, जो भारत को दे सकता है अमेरिका
MQ-9B ड्रोन MQ-9 'रीपर' ड्रोन का एडवांस वर्जन है। पिछले साल इसका इस्तेमाल अफगानिस्तान के काबुल में हेलफायर मिसाइल को दागने के लिए किया गया था। इस मिसाइल से अल-कायदा नेता अयमान अल-जवाहिरी की मौत हो गई थी। माना जाता है कि अमेरिका ने ओसामा बिन लादेन को खोजने के लिए भी इसका इस्तेमाल किया था। हालांकि, तब इसका पुराना वर्जन इस्तेमाल किया गया था। भारत जिस वर्जन को खरीदने जा रहा है उसे दुनिया का मोस्ट एडवांस्ड ड्रोन कहा जाता है।
यह ड्रोन करीब 35 घंटे हवा में रह सकता है। यह फुली रिमोट कंट्रोल्ड है। इसके लिए दो लोगों की जरूरत पड़ती है। यह एक बार उड़ान भरने के बाद 1900 किलोमीटर क्षेत्र की निगरानी कर सकता है। सूत्रों के अनुसार यह एक घंटे में 482 किलोमीटर उड़ सकता है। इसके पंखों की लंबाई 65 फीट 7 इंच और इसकी ऊंचाई 12 फीट 6 इंच होती है।
डिफेंस के मामले में भारत- अमेरिका के रिश्तों को बयां करते 3 समझौते
पहला समझौता - 2016 में भारत-अमेरिका के बीच LEMOA (लॉजिस्टिक्स एक्सचेंज मेमोरेंडम ऑफ एग्रीमेंट) साइन हुआ था। इसके तहत दोनों देशों की सेना हथियारों की रिपेयरिंग और सप्लाई के लिए एक दूसरे के सैन्य बेस का इस्तेमाल कर सकती हैं।
दूसरा समझौता- 2018 में COMCASA (कम्युनिकेशन्स कंपैटिबिलिटी एंड सिक्योरिटी एग्रीमेंट) हुआ था। इसके तहत दोनों देशों की सेनाएं एक-दूसरे को तकनीक बेच सकती हैं। साथ ही किसी ऑपरेशन या गोल को पूरा करने के लिए साथ काम कर सकती हैं।
तीसरा समझौता- 2020 में दोनों देशों के बीच BECA (बेसिक एक्सचेंज एंड कोऑपरेशन एग्रीमेंट) हुआ था। इसके जरिए दोनों देशों के बीच मिलिट्री टेक्नोलॉजी, लॉजिस्टिक्स और मैप साझा करने पर सहमति बनी थी।